
ועדת הכספים 
 30/05/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס'  1103>
 מישיבת ועדת הכספים 
 יום רביעי, ט' בסיון התשע"ב (30 במאי 2012), שעה 09:25
<סדר היום:>
<הצעת חוק הסדרת העיסוק בייעוץ השקעות, בשיווק השקעות ובניהול תיקי השקעות (תיקון  - פעילות מתן ייעוץ השקעות), התשע"א-2011>
נכחו:

<חברי הוועדה:> 
משה גפני – היו"ר

אבישי ברוורמן

שי חרמש

אמנון כהן

גאלב מג'אדלה

ציון פיניאן

פניה קירשנבאום

שכיב מוראד שנאן

<מוזמנים:> 
	עו"ד דניאל רימון
	–
	ממונה חקיקה, רשות לניירות ערך

	שרה קנדלר
	–
	רשות לניירות ערך

	ניר בן שמש
	–
	מנהל מחלקת סוכנים ויועצים, משרד האוצר

	נסיה יודיץ
	–
	ראש ענף, משרד האוצר

	עו"ד שרון פרידמן
	–
	איגוד חברי הבורסה שאינם בנקים

	עו"ד מיכל וייס נבון
	–
	איגוד חברי הבורסה שאינם בנקים

	מיקי ציביר
	–
	יו"ר איגוד קרנות להשקעות משותפות בנאמנות

	עו"ד עודד אופק
	–
	איגוד קרנות להשקעות משותפות

	עו"ד רן ונגרקו
	–
	יועץ משפטי, איגוד הבנקים בישראל

	טיבי רבינוביץ
	–
	מנהל קשרי חוץ, איגוד הבנקים בישראל

	אודי אלוני
	–
	יושב ראש לשכת יועצי השקעות

	עו"ד רונן סולומון
	–
	מנהל תחום פיננסים ושוק ההון, איגוד לשכות המסחר

	דני גיגי
	–
	מנהל השקעות, בנק הפועלים

	רועי קציר
	–
	מנהל רגולציה, בנק הפועלים

	עינת סקורניק
	–
	ראש מערך ייעוץ בהשקעות, בנק לאומי לישראל בע"מ

	ברי רוזנברג
	–
	מנהל רגולציה, בנק  לאומי לישראל בע"מ

	עו"ד חני אבירם
	–
	יועצת משפטית, בנק לאומי לישראל בע"מ

	יגאל כוחלאני
	–
	יועץ השקעות, בנק לאומי לישראל בע"מ

	ציון שמע
	–
	ראש חטיבת עובדי הבנקים, ההסתדרות הכללית החדשה

	חנוך ליבנה
	–
	יו"ר ועד עובדי הבנק הבינלאומי הראשון, ההסתדרות הכללית החדשה

	מירי רובינו
	–
	יו"ר ועד עובדים ארצי, בנק לאומי לישראל בע"מ, ההסתדרות הכללית החדשה

	אלי זרקה
	–
	יו"ר ועד מנהלים ומורשי חתימה, בנק לאומי לישראל בע"מ, ההסתדרות הכללית החדשה

	עו"ד הילה גבר
	–
	הלשכה המשפטית לאג"מ, ההסתדרות הכללית החדשה

	רפי בכר
	–
	מזכיר ועד עובדים ארצי, בנק לאומי לישראל בע"מ, ההסתדרות הכללית החדשה

	אליעזר ברגל
	–
	סגן יו"ר ועד מנהלים ומורשי חתימה, בנק מרכנתיל, ההסתדרות הכללית החדשה


<ייעוץ משפטי: >
שגית אפיק
ענת כהן
<מנהל הוועדה:>
טמיר כהן
<קצרנית פרלמנטרית:>
חבר המתרגמים – אהובה שרון
<הצעת חוק הסדרת העיסוק בייעוץ השקעות, בשיווק השקעות ובניהול תיקי השקעות (תיקון  - פעילות מתן ייעוץ השקעות), התשע"א-2011>
<היו"ר משה גפני:>
אני פותח את ישיבת ועדת הכספים. על סדר היום הצעת חוק הסדרת העיסוק בייעוץ השקעות, בשיווק השקעות ובניהול תיקי השקעות (תיקון – פעילות מתן ייעוץ השקעות), בתשע"א-2011 של חברי הכנסת אמנון כהן, פניה קירשנבאום, ציון פיניאן ויצחק וקנין, הכנה לקריאה ראשונה. בהצעת החוק הזאת קיימנו דיון בשבוע שעבר, ביום שלישי, וביקשתי לנסות להגיע להידברות ולהכין נוסח לקריאה ראשונה שהוא לא יהיה הנוסח לקריאה השנייה והשלישית.
<שכיב מוראד שנאן:>
אדוני היושב ראש, לקריאה טרומית או לקריאה ראשונה?

<היו"ר משה גפני:>
קריאה ראשונה. קריאה טרומית, זה אושר במליאת הכנסת.

<שכיב מוראד שנאן:>
את התיקונים אפשר לעשות לקראת הקריאה השנייה והשלישית?

<היו"ר משה גפני:>
כן. אתה מדבר על הסתייגויות?

<שכיב מוראד שנאן:>
כן, יש לי שלוש הסתייגויות.

<היו"ר משה גפני:>
זה לא עכשיו אלא לקריאה השנייה והשלישית. עכשיו קובעים נוסח. 

<שכיב מוראד שנאן:>
אני מודיע מראש שיש לי שלוש הסתייגויות לחוק הזה

<היו"ר משה גפני:>
בסדר.  היה נוסח שהגיע אלינו אתמול אחר הצהרים.

<שי חרמש:>
גפני, הייתה תאונת דרכים בדרך ולכן איחרתי. בכל מקרה, אני מבקש להגיש רביזיה.

<היו"ר משה גפני:>
תהיה רביזיה בתוך חצי שעה. הרביזיה שלך מיותרת לגמרי. אתה אפילו לא שמעת מה שהיה, אבל הגשת רביזיה. המשמעות של העניין היא שכל מה שיהיה לגבי החקלאים, טוב ורע, אתה תגיש רביזיה. זאת המשמעות. הרי עשיתי טוב עם החקלאים

<שי חרמש:>
מה עשית טוב?

<היו"ר משה גפני:>
עשיתי טוב. את ההטבה השארתי לעכשיו ואת ההחמרה העברתי ל-2013.

<שי חרמש:>
מה הרווחנו מזה, שב-2013 נעמוד מול זה?

<היו"ר משה גפני:>
מול מה תעמוד?

<שי חרמש:>
אני אעמוד מול זה שיורידו את המכסה.

<היו"ר משה גפני:>
הבנתי.

<שי חרמש:>
לכן הגשתי רביזיה.

<היו"ר משה גפני:>
בשעה 10:00 תהיה רביזיה. נכניס את זה לסדר היום. כל דבר שנוגע לחקלאים, תשים רביזיה של שי חרמש.

<שגית אפיק:>
אנחנו מדברים על הנוסח שהיה בישיבה הקודמת. דניאל תעבור ותאמר את ההסכמות והמחלוקות שנשארו אחרי שישבתם עם הגופים.

<דניאל רימון:>
ישבנו עם כל מי שביקש, עם איגוד הבנקים, נציגי ההסתדרות, ועדי העובדים בבנקים, איגוד מנהלי הקרנות, מר אלוני שאני לא רואה אותו כאן ועם שורה ארוכה. באנו מתוך כוונה אמיתית להגיע להסכמות לגבי נוסחים. לצערי להסכמה מלאה על הנוסח הגענו רק עם חלק מהגופים ועם חלקם לא, מה גם שחלק מהשיחות קוימו שלא לרצוננו, לבקשת הגופים, רק אתמול בצהרי היום. יחד עם זאת, לא הותרנו את זה כך וישבנו על המדוכה אתמול בשעות אחר הצהרים ועד הערב כדי לנסות לגלם בנוסח איזשהו משהו שיכול לבוא לקראת המגיבים.

לדעתי על ידי הגופים עלו שש סוגיות  ואני אעבור אחת-אחת ואומר את עמדתנו ביחס אליהן ואת התיקונים שאנחנו מציעים בנוגע אליהן. 
הנושא הראשון שנדון בפנינו הוא נושא של קרנות השתלמות.

<היו"ר משה גפני:>
לא, לא נתחיל בזה.

<דניאל רימון:>
אני רק אומרת מה אנחנו מציעים.

<היו"ר משה גפני:>
בסדר.

<דניאל רימון:>
הנושא הראשון היה קרנות ההשתלמות. הרשות ביקשה בתיקון הזה לבטל את כפל ההסדרה הקיים היום ביחס לקרנות ההשתלמות מתוך תפיסה שקרן ההשתלמות היא סוג של קופת גמל שנוכח תמריצי המס שצמודים אליה ומאפיינים רק אותה – ולא בכדי, כי רצו לבדל אותה כמוצר חסכון פנסיוני- ראוי ונדרש לייעץ ביחס אליה להימנע ממשיכת כספים מהקרן כל אימת שיש ללקוח אלטרנטיבות אחרות. בתור שכזאת, סברנו שהכתובת המתאימה ביותר לייעוץ כגון זה הם היועצים הפנסיוניים. מנגד נפרסו לפנינו קשיים במערך הייעוץ הפנסיוני. אנחנו סברנו שדווקא התיקון שהוצע  עשוי להביא לתמריץ להרחבת פריסת הייעוץ הפנסיוני. הסברה הזאת נשענת על ההנחה שהבנקים לא ימהרו לוותר על ההכנסה הנאה שמשתלמת להם מייעוץ ביחס למוצר הזה. יחד עם זאת – ואני מקצרת – הקשבנו קשב רב לטוענים והחלטנו, בעיקר מטעמי צוק העתים, שלא לעמוד על התיקון הזה בשלב הזה. לכן אנחנו לא נעמוד על כך שההתייחסות לקרן ההשתלמות תהיה בהצעה הזאת.

<היו"ר משה גפני:>
אם כן, מורידים את קרן ההשתלמות.

<דניאל רימון:>
יש כאן שלושה מקומות. כשנגיע לקריאת הנוסחים, אנחנו נראה.

<שגית אפיק:>
זאת אומרת שפסקה 1(2) יורדת. אני רוצה להוסיף שתי מלים. אני חושבת שהעניין של קרנות השתלמות הוא עניין מהותי מדי שממילא היה רצוי שהממשלה תקבל הכרעה לגביו ולא שהוא יוכרע במסגרת הצעת חוק פרטית. אני חושבת שזאת הייתה הדרך הנכונה עת יש ויכוח ושאלה בין הרשות לניירות ערך לבין אגף שוק ההון. 

<היו"ר משה גפני:>
מקובל.
<דניאל רימון:>
אנחנו תמימי דעים.

<ניר בן שמש:>
אני רק אציין שלא היה ויכוח בינינו. נאמר כאילו היה ויכוח, אבל לא היה.

<שגית אפיק:>
גם סעיף 2 יורד, שזה קרנות ההשתלמות.

<דניאל רימון:>
נכון.

<שרה קנדלר:>
תיקון עקיף לחוק הייעוץ הפנסיוני, סעיף 13.

<שגית אפיק:>
סעיף 15 למטה, עמוד 9, גם הוא יורד.

<דניאל רימון:>
הנושא השני נוגע לכלי התקשורת. כפי שנכתב בדברי ההסבר להצעה וכפי שהסברנו לגופים וגם הסברנו לפרוטוקול בדיון שעבר, ההצעה לא כוונה להכביד ולסרבל את ההתבטאות בלי התקשורת והיא גם לא נועדה להשית על אנשי התקשורת אכיפה מידיה של הרשות. יחד עם זאת ראינו שהנוסח שנבחר מעורר הסתייגויות או אי בהירויות וחשש מפני הרחבת החשיפה במסגרת חקיקת משנה. משכך, אנחנו מבקשים להחזיר את השד אל הבקבוק ובתיאום עם הגופים אתם דיברנו, אנחנו נבהיר בנוסח החוק עצמו ולא בתקנות את החובות המינימאליות שקמות בעת מתן ייעוץ השקעות כללי באמצעי תקשורת ובאמצעי התקשורת באופן מיוחד.

<קריאה:>
אפשר לראות את הנוסח?

<דניאל רימון:>
לו היה בידינו הנוסח אפילו בשעות הצהרים אתמול, היינו בשמחה – כמו שאנחנו עושים תמיד – מעבירים לכל הגופים. כיוון שהישיבה האחרונה הסתיימה בשעות אחר הצהרים ועוד נמשכו שיחות טלפוניות בערב, לא הייתה בידינו ברירה אחרת.

<שגית אפיק:>
אנחנו מדברים על סעיף 3ב. בסוף את מוסיפה סעיף קטן.
<דניאל רימון:>
נכון.

<שגית אפיק:>
תקריאי אותו.

<שרה קנדלר:>
אנחנו מקריאים עכשיו תוספת. אין נוסח.

<גאלב מג'אדלה:>
איך נתייחס לזה?

<דניאל רימון:>
כיוון שהגופים ישבו אתנו רק אתמול עד שעות אחר הצהרים, לא הייתה לנו ברירה.

<גאלב מג'אדלה:>
אפשר לדון בזה בשבוע הבא, אז יהיה לנו את הנייר ונוכל להתייחס. אני יכול להתייחס להצעת חוק שמוגשת בעל פה? עם כל הכבוד, זה לא שוק אלא זאת ועדת הכספים. לא נורא אם נדחה את זה. החיפזון מהשטן.

<היו"ר משה גפני:>
רגע, תן לי להיכנס לעניין ולראות מה זה. מה הם מבקשים להוסיף?

<שגית אפיק:>
היא מבקשת לצמצם את הנוסח ביחס לטלוויזיה ועיתונים.

<היו"ר משה גפני:>
כן. ביקשנו את זה בישיבה הקודמת. לפני ההקראה, לגבי הנושא הזה של הפרסום עליו דיברנו בהרחבה בישיבה הקודמת, למה הגעתם? לאיזו מסקנה הגעתם?

<שגית אפיק:>
מה אומר הנוסח? מה המסקנה?

<דניאל רימון:>
אנחנו לא נשתמש בביטוי ניגוד עניינים. לבקשך אנחנו חזרנו למינוחים של עניין אישי כפי שנוהג ומוכר היום. מה יצטרכו לומר בכלי התקשורת, יהיה כתוב בחוק ובחוק עצמו ולא בחקיקת משנה. אני מבקשת להקריא בדיוק מה אומר הסעיף.
<היו"ר משה גפני:>
בסדר. תקריאי.

<דניאל רימון:>
לדעתי הסעיף מדבר בלשון בהירה.

על אף האמור בסעיפים קטנים (ב) עד (ה), נעשה ייעוץ השקעות כללי או שיווק השקעות כללי באמצעי תקשורת, לא יחולו ההוראות האמורות בסעיפים הקטנים האמורים – כלומר, כל ההוראות האחרות שדיברו על ייעוץ השקעות כללי – והפרסום יכלול הודעה מובלטת בה יצוינו פרטים אלה:

(1)
כי מתן ייעוץ ההשקעות הכללי או שיווק ההשקעות הכללי אינו מהווה תחליף לייעוץ השקעות המתחשב בנתוני כל אדם ובצרכיו.


(2)
אם יש או אין לנותן ייעוץ ההשקעות הכללי או לשיווק ההשקעות הכללי עניין אישי בנושא ומה מהותו של העניין כאמור. בסעיף קטן זה – אמצעי תקשורת, עיתון כמשמעותו בפקודת העיתונות וכן שידורי רדיו וטלוויזיה הניתנים לציבור.


את ההגדרה לקחנו מחקיקה קיימת.
<היו"ר משה גפני:>
גאלב, מה שדניאל שינתה בהוספת הסעיף הזה, זה על פי הבקשה שלנו בישיבה  הקודמת. אנחנו אמרנו שלא יכול להיות שפתאום מישהו מופיע בתקשורת והוא יצטרך לתת את כל הפרטים כפי שביקשו בהצעת החוק המקורית. ביקשנו לשנות את זה והם שינו את זה. אם אתה מופיע בתקשורת, אתה לא צריך להגיד אם למדת ליבה או לא. לזאת הכוונה.

<גאלב מג'אדלה:>
אדוני היושב ראש, אני מתייחס לוועדה הזאת ברצינות ולא מחסיר כמעט אף ישיבה.

<היו"ר משה גפני:>
נכון

.

<גאלב מג'אדלה:>
אני גם לא הסכמתי להיות בשום ועדה חוץ מוועדת הכספים. אני מתייחס ברצינות לוועדה. לכן אני לא יכול להתייחס ברצינות לשום דבר אם זה לא כתוב לפניי. ההבדל בינינו הוא שאתה תופס מהר.
<היו"ר משה גפני:>
לא. גם אתה תופס מהר. לא שינו את החוק, אין כאן נוסח חדש אלא מדובר על בקשה שלנו בוועדה. ביקשנו מהם לנסח את זה כדי להוריד את החוק הדרקוני שהיה כלפי מי שמופיע בתקשורת. זה היה לא הגיוני בעליל.

<גאלב מג'אדלה:>
אתה עקבת בזהירות ובאופן מעמיק אחרי זה שהדברים תואמים את מה שביקשת?

<היו"ר משה גפני:>
שאלתי את היועצת המשפטית והיא אומרת שזאת בדיוק הבקשה שלנו.

<גאלב מג'אדלה:>
לימדו אותי לא לסמוך על אף אחד אלא לסמוך רק על עצמי.

<היו"ר משה גפני:>
אני מבקש להעביר לו את הנוסח. לא נאשר את זה עד שהוא לא יראה את הנוסח.

<גאלב מג'אדלה:>
אתה שכחת שאני מייצג כאן את האופוזיציה? אני כאן לבד בחזית. שי מגיע באיחור.

<שי חרמש:>
תדאג לכך ששר התחבורה יפתח את הציר לשער הגיא כך שאפשר יהיה לעבור. שעתיים וחצי חיכינו.

<דניאל רימון:>
הנושא השלישי הוא ייעוץ ביחס לפיקדונות הבנקאיים

<גאלב מג'אדלה:>
איזה תשובה את נותנת לכבוד היושב ראש ביחס לבקשה שלו?

<היו"ר משה גפני:>
להעביר לו את הנוסח.

<דניאל רימון:>
מצלמים את הנוסח.

<היו"ר משה גפני:>
אמרתי שלא נאשר עד שלא יהיה נוסח.

<גאלב מג'אדלה:>
מצוין. 

<דניאל רימון:>
באותו סעיף התבקשנו גם  להמיר ממצב של הוראות למצב של תקנות וכך עשינו. אנחנו מקריאים את הטקסט בסעיף 3ב(3).
<היו"ר משה גפני:>
אמנון, החוק הוא שלך וזה לבקשתך. אנחנו מנסים להגיע לקריאה הראשונה עם נוסח שיהיה פחות או יותר סביר ולא ייתקל בהתנגדות גדולה.  בקריאה השנייה והשלישית נראה אם נוכל להמשיך עם הנוסח הזה או לא.

<גאלב מג'אדלה:>
אין ספק שזה טוב ליהודים, אבל זה טוב גם לגויים?

<שכיב מוראד שנאן:>
זה טוב ליהודים ומצוין לגויים.

<היו"ר משה גפני:>
כל האזרחים אותו הדבר. כולם יידפקו מהחוק הזה אבל לא חשוב. תמשיכי.

<שגית אפיק:>
אנחנו בעמוד 3, פסקה (3). בפסקה (3) מדובר על פרטים מזהים על נותן ייעוץ ההשקעות הכללי. לפי הנוסח שבפניכם הפרטים הנדרשים יהיו בהתאם לכללים שתקבע ותפרסם הרשות. עלתה כאן בקשה מטעם הנציגים ומטעם הוועדה שזה לא ייעשה על ידי הרשות אלא שזה ייעשה בתקנות. עכשיו דניאל תקריא את הנוסח המתוקן על מנת שזה אכן ייעשה בתקנות כפי שהוועדה ביקשה.

<דניאל רימון:>
אני אומרת דקה לפני כן, שימו לב, הנושא הזה היום מוסדר בהוראות של הרשות ולא בתקנות.
<שגית אפיק:>
את רומזת לנו שאת לא רוצה אישור ועדת הכספים?

<דניאל רימון:>
לא. אנחנו מביאים אישור ועדת הכספים ובכך מכבידים וכובלים את ידיה של הרשות ביחס למצב הנוכחי הנוהג כיום.

פרטים מזהים על נותן ייעוץ ההשקעות הכלליות או על נותן שיווק ההשקעות הכללי לפי העניין לרבות פרטים רלוונטיים  אודות כישוריו, השכלתו וניסיונו המקצועי. הפרטים הנדרשים בגילוי לפי פסקה זו ופסקה (2) יהיו בהתאם לפירוט שיקבע שר האוצר בתקנות ובאישור ועדת הכספים של הכנסת, ורשאי השר לקבוע פרטים שונים ביחס לסוגים שונים של ייעוץ השקעות כללי או שיווק השקעות כללי או ביחס לסוגים שונים של נותני שירותים אלה וכן בהתאם לסוגי הלקוחות מקבלי השירותים.
<היו"ר משה גפני:>
את יכולה היום לעשות את זה גם בלי החקיקה?

<דניאל רימון:>
למה בא התיקון הזה לעולם? התיקון הזה בא לעולם כי היום יש לנו נו אקשן.

<שי חרמש:>
היום זאת סמכות הרשות לבד.

<דניאל רימון:>
נכון. אנחנו היום מוציאים את כל דרישות הגילוי ביחס לעבודות אנליזה, הן נקבעות מכוח הוראות סמכות שנתונה לנו לפי סעיף 28 דהיום.
<היו"ר משה גפני:>
אז למה אתם צריכים את החוק?

<דניאל רימון:>
כי אנחנו חושבים שזה לא תקין. אנחנו חושבים שצריך להיקבע שייעוץ השקעות כללי הוא עיסוק שהוא נבדל מייעוץ השקעות ושלא ניתן באופן סיטונאי אמירות שאנחנו לא אוכפים את הוראות חוק הייעוץ שאינן רלוונטיות לשירותים האלה.

<היו"ר משה גפני:>
אבל היום אתם יכולים לעשות את זה.

<דניאל רימון:>
אנחנו יכולים ואנחנו עושים. 

<היו"ר משה גפני:>
אז למה צריך את החוק?

<דניאל רימון:>
גם היום אנחנו אוכפים, כפי שאתם קראתם בעיתונות, כנגד אנליסטים. אנחנו אוכפים גם היום אבל יחד עם זאת אנחנו חשבנו שהמעשה הזה הוא המעשה הנכון. זה היה כתוב בכל העיתונים ואמרו לי שזה הופיע גם ב"המודיע".
<שי חרמש:>
אם כך אתם הולכים לפקח על היועצים, אני כבר מתחיל לדאוג.

<דניאל רימון:>
בסעיף קטן (ו):

הרשות רשאית ליתן הוראות למי שעוסק בייעוץ השקעות או בשיווק השקעות כללי לעניין אופן הגילוי כאמור בסעיף זה ומתכונתו ויחולו לעניין זה הוראות סעיף 28(ב) ו-(ג) בשינויים המחויבים בין אם העיסוק נעשה על ידי בעל רישיון ובין שלא בידי בעל רישיון והכל כדי להבטיח את השמירה על עניינו של הציבור .

אחר כך סעיפים קטנים (ז), (ח) ו-(ט) – נמחקים.

<שגית אפיק:>
עמוד 4. 

<דניאל רימון:>
כאמור, יש לנו שישה נושאים ודיברנו על שלושה. אני מדברת עכשיו על הנושא הרביעי. הנושא הרביעי הוא ייעוץ ביחס לפיקדונות בנקאיים.

<שגית אפיק:>
עמוד 5, סעיף 3ג.

<היו"ר משה גפני:>
פיקדון בנקאי.

<דניאל רימון:>
כן.

<היו"ר משה גפני:>
אני מבקש להוריד את זה.

<דניאל רימון:>
אני מבקשת להסביר למה לא מן הראוי להוריד.

<היו"ר משה גפני:>
אין צורך. נדבר לקראת הקריאה השנייה והשלישית.

<דניאל רימון:>
אנחנו סבורים אחרת ואנחנו מבקשים להבהיר למה.

<היו"ר משה גפני:>
בבקשה, אבל אם אפשר בקצרה כי אני לא מביא את זה. אני לא הולך לריב עם ההסתדרות.

<דניאל רימון:>
אתה רוצה שאני לא אדבר?

<היו"ר משה גפני:>
לא, אני אוהב לשמוע כשאת מדברת, אבל זה לא יעזור.

<דניאל רימון:>
בכל זאת אני אומר את דעת הרשות.

<היו"ר משה גפני:>
בבקשה.

<דניאל רימון:>
כבר בדיון הקודם הבהרנו שמבחינתנו מדובר בתיקון מבהיר ותו לא. כלומר, מבחינתנו זה המצב הנוכחי לדברים שכתובים בסעיף הזה לו חשופים יועצי ההשקעות בבנקים כבר היום ואני מבקשת להבהיר את זה. דווקא  תגובת הבנקים אגב הדיונים בסעיף הזה לימדה אותנו וחידדה את הצורך בהבהרה בתוך החוק. אני אוחזת בידי מכתב שנשלח בשנת 2004 לכל מנכ"לי הבנקים, מכתב משותף שנשלח מאתנו, מאת הפיקוח על הבנקים.

באותה עת של המכתב דובר על נכסים מובנים שגם הם אז לא היו בתוך חוק הייעוץ ואני מקריאה: "המבחן לתחולת חוק הייעוץ על פעולה מול לקוח אינו מוכרע על פי עצם המוצר הפיננסי שהוצע לו או שנרכש על ידו בפועל כי אם על פי התהליך שהוביל לכך ולבד ממקרה בו הלקוח מבקש ספציפית וחד משמעית מראש וביוזמתו הבלעדית אך ורק לרכוש מוצר מובנה ולא לבחון כלל אפשרות של רכישת מוצר אחר, יחול על התהליך חוק הייעוץ. הטעם לכך הוא שבכל מקרה שאינו כבמקרה האמור מתקיים בהכרח, אם במפורש ואם מכללא,  תהליך של בחינת מוצרים אחרים, אם ביוזמת הבנק ואם ביוזמת הלקוח, ודחייתם מפני השקעה במוצר המובנה ותהליך זה הינו ייעוץ לכל דבר ועניין וככזה הוא נתון לתחולת חוק הייעוץ על כל הנובע ומתחייב מכך".
מכתב שנשלח ב-2004.

אני מקריאה לכם החלטה מ-2010 של ועדת משמעת.

<שגית אפיק:>
דניאל, אם יש לך את זה לפי הדין הקיים, שיישאר הדין הקיים. זה מה שאומר היושב ראש. הוא אומר שנוריד את הסעיף.

<היו"ר משה גפני:>
אני לא אומר רק את זה. אני אומר שיש את המצב הקיים ואתם יכולים לפעול על פי המצב הקיים. אלא מה, אתם רוצים לעשות טוב. בסדר, אני מאוד מעריך את זה. אנחנו נקיים את הדיון הזה בקריאה שנייה ושלישית. אני לא רוצה לעכב את זה. אם את רוצה עכשיו לפתוח דיון, אין היום הצבעה על החוק.

<דניאל רימון:>
כמו תמיד אני מקבלת את עצתך. 

<היו"ר משה גפני:>
לא תמיד. לפעמים את כועסת עלי.

<דניאל רימון:>
גם אם אני כועסת, אני מקבלת.

<גאלב מג'אדלה:>
נקיים את הדיון לקראת קריאה שנייה ושלישית, מה גם שאני חושב שהבנקים שינו את עמדתם מאז 2004. היום הדברים משתנים הרבה יותר מהר.

<דניאל רימון:>
יכול להיות.

<שגית אפיק:>
הסעיף יורד. סעיף 3ג יורד.

<דניאל רימון:>
אבל אנחנו מבקשים את הזכות לבקש להעלות אותו ולדון בו שוב.

<היו"ר משה גפני:>
בוודאי. אמרתי את זה.
<דניאל רימון:>
אני חושבת שזורים חול בעיניהם של היועצים. אני חושבת שזה אינטרס של היועצים שסעיף כזה יהיה בחוק. אני מבקשת להבהיר את זה כמו שהבהרתי באריכות אתמול בכנס עם העובדים. אנחנו גם נבהיר את זה בפרשנות רשות באתר על מנת שזה יהיה ברור, בין אם יעבור החיקוק הזה ובין אם לא יעבור. תפקידם של הבנקים להבהיר ליועצים מה גדר אחריותם כבר עתה.

<מירי רובינו:>
הם יודעים.

<ציון שמע:>
אנחנו חלוקים על העניין בצורה יסודית.

<דניאל רימון:>
אני חוששת שהם לא יודעים.

<מירי רובינו:>
אתם הורגים את היועצים. אתם לא מבינים מה אתם עושים ליועצים.

<היו"ר משה גפני:>
אם מישהו רוצה לדבר, אז נפתח את הדיון עכשיו ובסוף נצביע בעד הרשות לניירות ערך. אתם תטענו את הטיעונים שלכם והם יטענו את הטיעונים שלהם והם ישכנעו אותי ואני אצביע אתם. אני מציע לא לקרוא קריאות ביניים. הסעיף יורד.

<גאלב מג'אדלה:>
לא פותחים דיון.

<היו"ר משה גפני:>
בדיוק.

<ציון שמע:>
מקובל עלינו.

<היו"ר משה גפני:>
ואם לא היה מקובל, מה הייתי עושה?

<גאלב מג'אדלה:>
תתכוננו לקריאה השנייה והשלישית.

<דניאל רימון:>
גפני, אני חייבת לומר משהו אחד לפרוטוקול. פעם אחר פעם אנחנו מביאים לכאן הוראות מהותיות והטיעון שנשמע, בעיקר מטעמם של העובדים – ואני חושבת שהם באמת מדברים מחצובות ליבם ומכאב ליבם – הוא טיעון שנוגע לאפשרות האכיפה של ההוראות האלה ולא להוראות גופן שאני לא מוצאת שיש להם טעם להתנגד להן. אני מבקשת להסתכל על שש שנות הפעלת העיצומים הכספיים ביחס ליועצים בבנקים כאשר עוד ערב חקיקת חוק אכיפה מינהלית יכולנו להטיל עיצומים כספיים. פעם אחת בכל שנותה הפעלה הוטל עיצום כספי כנגד יועץ השקעות בבנק וגם אז זה לא היה בקשר לעבודתו בייעוץ ההשקעות אלא בגלל שהוא עשה עסקאות לבית שלו. פעם אחת הייתה ועדת משמעת. 
<ציון שמע:>
אנחנו חלוקים מהותית בעניין הזה.

<דניאל רימון:>
אלה עובדות.

<גאלב מג'אדלה:>
אבל יש לך טעות מהותית. תפקידנו הוא לא להגן על היועצים אלא להגן על האזרחים. הדיאלוג בינך לבין היועצים, הוא לא כאן.

<שי חרמש:>
אם זה כך, תתמוך במה שהיא רוצה.

<גאלב מג'אדלה:>
תפקידנו להגן על האזרחים.

<דניאל רימון:>
מקובל עלי.

<שגית אפיק:>
אנחנו בעמוד 5, פסקה (י).

<דניאל רימון:>
התבקשנו להבהיר שהסמכות ככל שיוחלט בתקנות לקבוע דרישות מרשם וכשירות, זה יחול רק לגבי פעולת אנליזה. הבהרנו את זה בטקסט.

<היו"ר משה גפני:>
עזבי את המרשם. דלגי. אני מוריד אותו.

<דניאל רימון:>
אתה ביקשת מאתנו. אנחנו עושים את זה כמו שביקשתם.

<שגית אפיק:>
מה זה ביקשנו? הוא ביקש לצמצם.

<שרה קנדלר:>
אנחנו מצמצמים.

<היו"ר משה גפני:>
תסבירו.

<ציון שמע:>
על מה מדובר?

<שגית אפיק:>
על המרשם. אם אתם יכולים להסביר למה דרוש המרשם. יש דבר אחד שהפריע לי. למה לקבוע בתקנות תנאי כשירות מקצועית? אני לא מכירה שדבר כזה נעשה בתקנות. אני חושבת שזה דבר שראוי שייעשה בחקיקה ראשית.

<דניאל רימון:>
שני דברים. האחד, אפשר לחשוב לקראת הקריאה השנייה והשלישית כאשר נמציא לכם טיוטה של התקנות ואולי חלק מהדברים יועברו לחוק עצמו. אין לנו הסתייגות לכך.

שנית, לגבי הצורך במרשם. יושב ראש הרשות מצא קושי בעובדה שהיום האנליסטים הם בעלי רישיון וכיוון שהם בעלי רישיון, הוא מרגיש נוח יותר שאם הוא ירצה לחפש או לאכוף או לבצע ביקורות אצלם, הוא יכול לעשות את זה בנקל. כשאנחנו מורידים את זה לחלוטין ולא משאירים לנו פתח ואפשרות לייצר מרשם לאנליסטים ממש – כלומר, לאלה שעושים אנליזה בבתי השקעות וכיוצא בזה – הוא יכול להפסיד כוח אכיפתי. לכן רצינו לשמר את האפשרות לקבוע דרישת מרשם בתקנות. אגב, זה לא חידוש. אנחנו קובעים דרישות מרשם בתקנות גם אחרות. יש סמכות עכשיו בתיקון של נאמנים לייצר מרשם כשהתקנות יקבעו את המרשם, יש סמכות לקבוע מרשם בזירות מסחר.
<שגית אפיק:>
תנאי כשירות קבועים בחקיקה.

<דניאל רימון:>
חלקם.

<שגית אפיק:>
את מדברת כאן על משהו תיאורטי. 

<דניאל רימון:>
אני יכולה להראות גם בחתמים, גם בזירות המסחר, גם בנאמנים. יש הוראה, אמנם קצת יותר רחבה ממה שכתוב כאן ולכן אני כן חושבת שצריך לקראת קריאה שנייה ושלישית לעבות את זה כי אנחנו נצטרך לעשות עבודה משותפת, אבל ההוראות הפרטניות קבועות בתקנות.

<שגית אפיק:>
אין שום דבר בחקיקה. הכול יהיה בתקנות כפי שאת כותבת. אנחנו נותנים לך כאן סעיף מסגרת שכולו יהיה בתקנות.

<דניאל רימון:>
אבל סעיף המסגרת אומר מה נמצא בתוכה של המסגרת.

<היו"ר משה גפני:>
אני חושב שהטענה של שגית היא טענה קשה. היא אומרת שאם הייתם באים ואומרים שאלה תנאי הכשירות, צריך להיות א, ב' ו-ג', ותנאים נוספים ייקבעו על ידי שר האוצר בתקנות באישור ועדת הכספים, זה היה סביר.

<דניאל רימון:>
זה מה שכתוב כאן.

<היו"ר משה גפני:>
לא כתוב.

<היו"ר משה גפני:>
לא כתוב.

<שגית אפיק:>
אין לך כאן שום דבר בחקיקה. הכול יהיה בתקנות.

<היו"ר משה גפני:>
הבעיה שלי היא שלא הובנתי.

<דניאל רימון:>
אני חושבת שהבנתי באמצע. אני אנסה להגיד מה אני הבנתי.

<היו"ר משה גפני:>
אני אחזור עוד הפעם. הכלל בעניין הזה של תנאי כשירות, כתוב שראשית הוא צריך להיות ג'ינג'י – אני אומר את זה לשם משל כי לא רציתי להביא תנאים אחרים – וכולי. שר האוצר בהתייעצות עם הרשות ובאישור ועדת הכספים של הכנסת יכול לקבוע כללים נוספים. רשאי לקבוע. כשאת באה ואומרת שהכל שר האוצר קובע בהתייעצות עם הרשות ובאישור ועדת הכספים, זאת חקיקה קצת לא ראויה. 
<שגית אפיק:>
אם הכוונה שלך ממילא היא לעבות את זה, אז בואי נעשה את הכול בקריאה שנייה ושלישית.

<דניאל רימון:>
לא איכפת לי, ובלבד שתדעו שאנחנו לא נרצה שהחוק יעבור בסופו של יום  בלי זה.
<היו"ר משה גפני:>
אני מודיע לפרוטוקול שאנחנו נשאיר את זה לקריאה השנייה והשלישית, תעבו אותו. החוק לא יעבור – אני מקבל את עמדתך – אם זה לא יהיה עם העיבוי של העניין.

<שגית אפיק:>
או שלא יהיה בכלל.

<היו"ר משה גפני:>
הכול יהיה בהסכמתם.

<גאלב מג'אדלה:>
זה על אף שיש לנו אמון רב בשר האוצר.

<דניאל רימון:>
מבחינת יושב ראש הרשות, דרישת המרשם חשובה לו. 

<היו"ר משה גפני:>
אני הרי לא אריב עם היושב ראש שלכם אלא שאני לא אאשר לו.

<גאלב מג'אדלה:>
כבוד היושב ראש, מדבריך נשמע כאילו אין לנו אמון בשר האוצר אבל זה על אף שיש לנו אמון בשר האוצר.

<היו"ר משה גפני:>
זה ברור. קודם כל אנחנו מדגישים שיש לנו אמון בשר האוצר.

<שי חרמש:>
חרף האמון שיש לנו.

<היו"ר משה גפני:>
החוק לא יעבור מבלי שיהיה הסעיף.

<דניאל רימון:>
לכן הוא צריך להיות כתוב.

<היו"ר משה גפני:>
לא, הוא לא צריך להיות כתוב. עד הקריאה השנייה והשלישית תביאו סעיף חדש שידבר על תנאי כשירות כשלפחות יש שלושה תנאים אבל אני לא יודע. כמה שאתם יכולים יותר לפרט בחקיקה. זאת חקיקה ראשית. אז נוסיף את מה שכתוב עכשיו. שר האוצר, בהתייעצות עם הרשות ובאישור ועדת הכספים, יכול להוסיף. בלי זה החוק לא יעבור.

<דניאל רימון:>
התקנות היחידות המחויבות הן תקנות הגילוי ביחס לניגוד עניינים. תנאי הכשירות במרשם הם פררוגטיבה. רציתי רק להבין שזה ברור.

<היו"ר משה גפני:>
בסדר גמור. הגענו להסכמה.

מי יטען נושא חדש? את תטעני נושא חדש? העובדים לא רוצים גם את זה?
<שגית אפיק:>
ודאי שלא.

<היו"ר משה גפני:>
הסעיף הזה שהם מביאים לנושא של המרשם, הם מביאים סעיף רחב מדי. תנאי הכשירות, צריך שיהיה כתוב מה הם תנאי הכשירות. הם לא הביאו בחוק את תנאי הכשירות, מה הוא צריך להיות או מה היא צריכה להיות. הם לוקחים את זה רחב ואומרים שר האוצר בהתייעצות עם הרשות לניירות ערך ובאישור ועדת הכספים של הכנסת יקבעו תנאי כשירות. זה דבר לא מקובל.  אין בחוק תנאי כשירות וזה צריך להיות בחקיקה ראשית.

אני אומר לכם שנוריד את הסעיף הזה ושיביאו את תנאי הכשירות כאשר אז מוסיפים לזה את שר האוצר בהתייעצות ובאישור ועדת הכספים בקריאה השנייה והשלישית. 

מורידים. זה לא יעבור בלי הסעיף הזה. תכינו את תנאי הכשירות.

<שגית אפיק:>
עמוד 6 למעלה, מידע לא נכון.

<שרה קנדלר:>
זה מופיע קודם בעמוד 3.

<דניאל רימון:>
זה מופיע בארבעה מקומות שונים.
<שגית אפיק:>
תתחילי בעמוד 6.

<דניאל רימון:>
בחוק יש ארבע המופעים שמתייחסים  לתיבה מידע לא נכון ועליהם קיבלנו ביקורת ביחס לרוחבו של האיסור ולחשיפה יתרה שזה מחולל ליועצי השקעות. אני מבקשת להבהיר שגם כאן נראה לי שלא קיימת מחלוקת בקשר לעובדה שיועץ השקעות לא אמור לשקר ללקוח שלו. לא נראה לי שמישהו כאן יאמר אחרת. החשש הוא מהאכיפה זוטי דברים. כך אני מבינה. ראשית, נטען בפנינו בדיון שעבר שאנחנו מטעים את הוועדה ושאין הוראות כאלה בדין על אף עוסק אבל יצאנו ללמוד וראינו שיש על רוב העוסקים המקבילים ליועצים ודווקא הם אלו החריג ואפילו הוועדה אישרה בשנה האחרונה הרחבה והחלת אכיפה מינהלית על סוכני ביטוח ועל קופות גמל. יש לי כאן את ההוראה שהבאתי אתי. יתרה מזו, היא מנוסחת רחב בהרבה מזו שאנחנו כללנו.
אני מקריאה לכם את סעיף 55 לחוק הפיקוח על שירותים פיננסיים (ביטוח) וזאת הוראה שיש העתקים שלה בהרבה מאוד הוראות.

<ציון שמע:>
זה לא על יועצים פיננסיים בבנקים.

<היו"ר משה גפני:>
אתה לא קיבלת רשות דיבור.

<שגית אפיק:>
נשמע את ההוראה.

<דניאל רימון:>
"מבטח או סוכן ביטוח לא יתאר תיאור מטעה עסקת ביטוח המוצגת בפני לקוח פלוני ולא יכלול תיאור מטעה בפרסום לציבור".

<שגית אפיק:>
אבל זה ספציפית. זאת לא חובה כללית.

<קריאה:>
זה גם לא מידע לא נכון.

<דניאל רימון:>
אין לי בעיה עם הלשון הזאת. אני לוקח את זה במתנה, את הנוסח הזה לתוך החוק. אני חושבת שהנוסח שלנו מצומצם יותר ואני אסביר למה. אני רוצה אותו. זה מה שרציתי ומזה התחלתי. אני רוצה את הנוסח הזה.  

<ציון שמע:>
הנוסח רחב.

<היו"ר משה גפני:>
מה את מציעה כאן?

<דניאל רימון:>
"תיאור הניתן בעל פה, בכתב או בדפוס שיש בו כדי להטעות".

<היו"ר משה גפני:>
דניאל, שכחת לרגע שיש כאן יושב ראש. מה את מציעה עכשיו?

<דניאל רימון:>
אני מציעה, כיוון שאין מחלוקת על העובדה שלא יהיו פרטים כוזבים, לא איכפת לנו לנסח את זה בלשון כזב, כזב מהותי, תיאור מטעה מהותי. כל אחד מאלה שנמצאים בכל אחד מההוראות האחרות. את כל המופעים האלה מצאנו בדברי חקיקה.

<מירי רובינו:>
זאת הטעיה.

<היו"ר משה גפני:>
היא מוסרת לי מידע כוזב?

<מירי רובינו:>
לסוכני הביטוח יש שיפוי.

<ציון שמע:>
לא צריך את הסעיף הזה.

<היו"ר משה גפני:>
אתה לא קיבלת רשות דיבור. מספיק שאני לא משתלט כאן על היועצות המשפטיות.

<מירי רובינו:>
היא מטעה כי היא נתנה דוגמה של סוכני הביטוח והיא לא אומרת שלסוכני הביטוח יש שיפוי אבל יועצים אי אפשר לשפות.

<דניאל רימון:>
לסוכני הביטוח אין שיפוי. זאת טעות.

<ציון שמע:>
אתמול אמרת שיש פרשנות שמאפשרת שיפוי. כשהחוק שותק, יש פרשנות. אמרת ששתי הפרשנויות מקובלות עליך.

<דניאל רימון:>
יש את חוות דעת היועצת המשפטית של הוועדה, של גפני ושל עודד שריג.

<שגית אפיק:>
אין שיפוי, אבל זה לא העניין.

<היו"ר משה גפני:>
לגופו של עניין, מותר ליועץ השקעות לתת מידע כוזב ללקוח.

<מירי רובינו:>
לא, לאף אחד אסור לתת מידע כוזב. גם לה, גם לי וגם לך.

<היו"ר משה גפני:>
לי מותר כי אני פוליטיקאי ובשער פולומבו אין שלט האומר שמדבר שקר תרחק. תגידי למה לא טוב שיהיה כתוב שאסור למסור מידע כוזב.

<מירי רובינו:>
שיהיה בצורה גורפת בכל מדינת ישראל לכל העובדים.

<היו"ר משה גפני:>
מה מפריע לך שיהיה כתוב מידע כוזב? עזבי א עם ישראל. יועצי השקעות. 

<מירי רובינו:>
אני אגיד לך מה מפריע לי באופן כללי. מפריע לי שכל יום שני וחמישי לרשות יש איזה חוק אחר לחוקק לגבי היועצים.

<היו"ר משה גפני:>
בסדר, את זה הבנו. אנחנו מחוקקים. למה מפריע לך שיהיה כתוב מידע כוזב?

<ציון שמע:>
אני אסביר. כל בעל מקצוע חייב לומר את האמת ללקוח שלו וזה בחוק כללי. 

<היו"ר משה גפני:>
בחוק לא נאמר שצריך לומר את האמת. זה כתוב רק בתורה.

<ציון שמע:>
מה קורה ליועץ השקעות, והרי זה לא מדע מדויק.

<היו"ר משה גפני:>
הוא מוסר מידע כוזב, זה בסדר?

<ציון שמע:>
לא צריך את זה בחוק. החוק מכסה את זה. זה פלילי. 
<היו"ר משה גפני:>
למה זה מפריע לך?

<ציון שמע:>
אני אסביר. אני כיועץ השקעות נותן ייעוץ כמו שצריך. זה לא מדע מדויק. הלקוח הפסיד. הוא יכול לתקוף אותי בכל מיני דברים. הרי בחוק הכללי אסור לי לרמות וכאן הכניסו נישה כזאת שאפשר לתקוף את היועץ מכל כיוון שהוא. זאת בעיה קשה. אלה עובדים שכירים. לא צריך את זה. החוק עצמו מכסה את הכול. ממש לא צריך את זה. אנחנו לא רוצים להפיל על היועץ עוד דבר. זה מיותר לחלוטין וגורם נזק.
<עודד אופק:>
אני רוצה לנסות להבהיר את הנקודה. זה כבר דיון שני שאנחנו לא מצליחים לעמוד על הנקודה הבעייתית. הבעיה היא המידע. המידע הוא סובייקטיבי ולכן לקבוע שהמידע הוא לא נכון, זה לא נכון.

<היו"ר משה גפני:>
אני לא פותח את הדיון מחדש, מה גם שגם בדיון הזה אני לא אבין. 

<עודד אופק:>
אני אתן דוגמה ותבין.

<היו"ר משה גפני:>
לא, אל תיתן דוגמה. אני שואל אותך שאלה. אם היה כתוב שאסור בדוח למסור מידע כוזב, זה היה בסדר? אם היה כתוב בדוח שהוא מוסר  שאסור למסור מידע כוזב, זה היה בסדר?

<עודד אופק:>
זה כבר כתוב. 

<היו"ר משה גפני:>
ענה לי על השאלה שלי.

<עודד אופק:>
בדוח שנשלח ללקוחות, ודאי.

<היו"ר משה גפני:>
אם היה פירוט איפה אסור למסור מידע כוזב, במסירת הדוח, בפרטים מדויקים ולא בהוראה כוללת, גם היית מתנגד?

<עודד אופק:>
לא. לגבי דוחות גם אנחנו לא מתנגדים.

<היו"ר משה גפני:>
לקריאה השנייה והשלישית לא נעביר את החוק עד שלא יהיה פירוט על המידע הכוזב על הנקודות הספציפיות, על מה אסור מידע כוזב.

<שגית אפיק:>
זאת אומרת, הנושאים הספציפיים לגביהם תחול החובה לגבי אי מסירת מידע כוזב ולא חובה כללית.

<היו"ר משה גפני:>
בסדר. יש עוד בעיה?

<עודד אופק:>
נלווים לזה כל העיצומים. כמובן כל החבילה ביחד.

<גאלב מג'אדלה:>
אני רוצה להבין, אתה מגן על היועצים או על הלקוח?

<ציון שמע:>
אני מגן על היועץ.

<ציון שמע:>
אם אתה תלך לבנק שמרמה אותך, לא תהיה שם אלא תלך למתחרים.

<היו"ר משה גפני:>
אנחנו כאן בהצעת חוק לקריאה ראשונה. כל הדברים נאמרו. יש הרבה התניות על הקריאה השנייה והשלישית. יכול להיות שבסוף נחליט נגדכם אבל נלך נגדכם אחרי דיון ממצה כאן. אני מקווה שלא נלך נגדכם ואני מקווה שנהיה באיזשהו מצב בו נגיע להסכמה כללית על הקריאה השנייה והשלישית. אנחנו בכיוון של הסכמה כללית.

<שכיב מוראד שנאן:>
אני מצטרף לכל מילה שלך, חוץ ממשפט אחד. אנחנו נלך אתם ונשכנע אותם להיות אתנו באותה עמדה. הם אומרים שהרי ברור מאליו שכל אדם באשר הוא, אסור לו למסור מידע כוזב.

<היו"ר משה גפני:>
בזה אני לגמרי אתם. לא אתם אלא זאת העמדה שלי.

<שכיב מוראד שנאן:>
השאלה השנייה שמעלים אותה היא איך אתה תגדיר מה זה מידע כוזב והאם כל מצב שכל לקוח – ואנחנו בעד הלקוחות כי הלקוחות והעובדים הם אותו הדבר – מה זה מידע כוזב.

<היו"ר משה גפני:>
מידע כוזב זה מידע כוזב.

<שכיב מוראד שנאן:>
איך תגדיר את זה?

<היו"ר משה גפני:>
בן אדם בא ומוסר דוח שבו כתוב שיש לו אלף שקלים אבל יש לו אלפיים שקלים. מידע כוזב הוא דבר מוגדר.

<שכיב מוראד שנאן:>
באותו רגע יכול היועץ לומר שהמידע שהוא מסר נכון לאותו רגע, זה המידע שהיה לו אלא שאחרי שתי דקות המידע השתנה.

<היו"ר משה גפני:>
זה בסדר. אנחנו נקיים את הדיון הזה.

<אודי אלוני:>
אני אודי אלוני, יושב ראש לשכת יועצי השקעות.  אני רוצה לומר  שני משפטים. האחד, אסור להמאיס את המקצוע הזה על האנשים מהסיבה הפשוטה שאם אנחנו ממאיסים את המקצוע הזה ולא יהיו הרבה יועצי השקעות, מה שקרה אתמול, יקרה עוד יותר.

<היו"ר משה גפני:>
מה היה אתמול?

<אודי אלוני:>
מישהו לקח שמונים מיליון שקלים מאנשים והלך הביתה. אנחנו רוצים שהמקצוע הזה יהיה אטרקטיבי ולא יברחו ממנו.

<שכיב מוראד שנאן:>
מזל שזה היה בסביון ולא בבני ברק.

<עודד אופק:>
כבוד היושב ראש, יש שני מצבים כאשר האחד כפי שתיארת היטב לגבי דוח שנמסר ללקוח. אני לא חושב שלמישהו בחדר הזה יש מחלוקת שהנתונים חייבים להיות נכונים.  המצב השני הוא שיושבים מול לקוח ואומרים לו שכדאי לו לקנות מניה מסוימת כי היא שווה מאה שקלים. באותו הרגע היא עלתה חמישה שקלים. האם מסרתי מידע כוזב או לא? אי אפשר לדעת. 

<היו"ר משה גפני:>
חשוב מאוד מה שאמרת. אנחנו נקיים את הדיון הזה לקראת הקריאה השנייה והשלישית.

<גאלב מג'אדלה:>
אם זה לטובת האזרח, זה בסדר.

<היו"ר משה גפני:>
זה יהיה הדיון. לגבי הסעיף הזה, זה יהיה הדיון. דניאל, אני מציע שתבואו לקריאה השנייה והשלישית אחרי דיונים פנימיים שאתם עושים אתם.

<דניאל רימון:>
כך נעשה.

<היו"ר משה גפני:>
זה יחסוך לנו זמן.

<שגית אפיק:>
המינוח לקריאה הראשונה יהיה לא מידע לא נכון כפי שמופיע אצלכם אלא מידע כוזב מהותי. לקראת הקריאה השנייה והשלישית ייעשה פירוט גם של המידע הכוזב מהותי וגם של הנושאים הספציפיים לגביהם הוא יוכל לחול וזאת לא תהיה חובה כללית כפי שזה קבוע כרגע.

<שי חרמש:>
מידע כוזב מהותי זה מכוון?

<שגית אפיק:>
הבקשה כאן היא לקבוע את זה במשפט האזרחי. מכיוון שהכוונה כאן היא לקבוע את זה במשפט האזרחי ולא במשפט הפלילי, ככל הנראה אין כוונה שתהיה כוונה.

<רן ונגרקו:>
היושב ראש דיבר על דוחות.

<שגית אפיק:>
הוא לא אמר רק דוחות אלא הוא אמר פעולות שונות.

<רן ונגרקו:>
דוחות זה משהו שאפשר לראות, לקרוא ולהחליט אם יש שם איזושהי בעיה.

<היו"ר משה גפני:>
לא אך ורק לגבי הדוחות.

<רן ונגרקו:>
בשלב הזה דוחות שאפשר לקרוא אותם.

<דניאל רימון:>
את זה יש כבר היום.

<רן ונגרקו:>
דוחות אפשר לקרוא לפני שמוסרים ללקוח. זה קיים.

<היו"ר משה גפני:>
אמרתי שאני אעמוד על כך, לקראת הקריאה השנייה והשלישית, שמידע כוזב שעליו אנחנו מדברים עכשיו יהיה על דברים ספציפיים ולא הוראה כללית. הוראה כללית, כתוב בתורה מדבר שקר תרחק. לא לזה הכוונה.

<גאלב מג'אדלה:>
לא רק בתורה אלא גם בקוראן.

<היו"ר משה גפני:>
גם בקוראן.  אמרתי שהדוגמה שאני מכיר עכשיו היא על דוחות. בן אדם לא יכול למסור מידע כוזב בדוח שכתוב. זה פשוט לחלוטין.  יש אלף שקלים והוא לא יכול לכתוב אלפיים שקלים.

<שכיב מוראד שנאן:>
לשם כך לא צריך חקיקה.

<היו"ר משה גפני:>
לקראת הקריאה השנייה והשלישית תבוא או הרשות לניירות ערך או היועצת המשפטית של הוועדה או כל גורם אחר ויגיד שכמו שיש דוחות, יש עוד דברים שאני לא יודע מה הם. העיקרון יהיה כזה שאפשר להגדיר מידע כוזב על דבר ספציפי. הדיון הזה לא יתקיים עכשיו.

<שגית אפיק:>
חובה כללית לא תיקבע.

<היו"ר משה גפני:>
הודעתי שחובה כללית, זה לא יהיה. חובה כללית יש בתורה והם אומרים שזה קיים גם בקוראן, לא קראתי, ויש כאלה שטוענים שזה קיים גם בברית החדשה, וגם את זה לא קראתי. למדתי בחינוך העצמאי ואני לא איש משכיל כל כך ויודע מה יש בדתות אחרות.

<דניאל רימון:>
אני חידדתי ואמרתי שחובה כללית היא איסור פרט מטעה. בדיווח קיים כבר היום גם ללקוח וגם לרשות. אנחנו מדברים על פעולת הייעוץ.

<שגית אפיק:>
הדבר האחרון שנשאר הוא סעיף התחילה. 

<דניאל רימון:>
אנחנו מוסיפים הוראה שזה גם תלוי בתקנות של הגילוי.

<שגית אפיק:>
למעשה הוקרא כל הנוסח בישיבה הקודמת ואת התיקונים אמרנו עכשיו.

<היו"ר משה גפני:>
אנחנו מצביעים על הצעת חוק הסדרת העיסוק בייעוץ השקעות, בשיווק השקעות ובניהול תיקי השקעות (תיקון  - פעילות מתן ייעוץ השקעות), התשע"ב-2012 של חברי הכנסת אמנון כהן, פניה קירשנבאום, ציון פיניאן ויצחק וקנין, בהתאם לסיכומים שהתקבלו כאן במהלך הדיונים בוועדה על פי השינויים שנעשו והוקראו ועל פי מה שאמרנו לגבי הכוונות והחקיקה הזאת.

אתה רוצה להגיד משהו לפני ההצבעה?

<עודד אופק:>
כן אדוני. כבוד היושב ראש, אנחנו לא התייחסנו לכלל השינויים. יש לנו הערה לשינוי הראשון שצוין ואנחנו מבקשים להתייחס אליו.

<שגית אפיק:>
לקרנות השתלמות.

<עודד אופק:>
לגבי מה שיחול בייעוץ שיווק בכלי התקשורת, מבחינת השינוי שחל בנוסח.

<היו"ר משה גפני:>
שינינו את זה.

<עודד אופק:>
ברור לי שזה שונה. זה שינוי מול המצב הקיים. היום בעצם נדרש לציין אם יש עניין או אין עניין אבל לא צריך לציין את מהות העניין. אני מזכיר שבדיון הקודם אנחנו התייחסנו לכך שבאמצעי תקשורת – וזה בעיקר מתייחס לאכיפה – אין כל ודאות שאמצעי התקשורת, העיתון, הטלוויזיה וכולי, ייתנו את הגילוי שאני מבקש שייתנו. לצורך העניין, אם אני צריך לתת עכשיו את העניין האישי שלי בצורה רחבה, יש החמרה.

<היו"ר משה גפני:>
יש החמרה בעניין.

עוד הערה? אין.

אנחנו מצביעים.

הצבעה
בעד אישור הצעת החוק לקריאה ראשונה – פה אחד

הצעת החוק אושרה

<היו"ר משה גפני:>
הצעת החוק כפי שנוסחה אושרה לקריאה ראשונה ובעזרת השם תהיה הרבה עבודה לקראת הקריאה השנייה והשלישית. תודה רבה.

<הישיבה ננעלה בשעה 10:20>
